Mantashe weer in sop oor sonkrag-waterverhitters | Maroela Media
'n Stoorkamer vol sonkrag-waterverhitters in Mosselbaai. (Foto: Kevin Mileham)
Nog 'n storm het losgebars om die kop van die minister van energie, Gwede Mantashe, en hierdie keer eis die DA sy bedanking.
Die DA-LP Kevin Mileham het Maandag uitgewys Mantashe is reeds in die sop omdat hy glo joernaliste probeer omkoop het, sekerheidsverbeteringe aan sy huis, asook sy vrou se betrokkenheid by 'n maatskappy wat 'n groot tender vir spyseniering by kragsentrales losgeslaan het.
Die jongste bewerings hou verband met die omstrede projek waarvolgens Mantashe se departement sonkrag-waterverhitters aan verbruikers moet verskaf. Die projek sloer al jare lank en Maroela Media verneem daar is pakhuise vol verhitters landwyd wat stof vergaar terwyl die projek bly stol.
Nou het die nuusdiens News24 berig dat die Gwede Mantashe-stigting moontlik by geldwassery betrokke kan wees. Dit volg nadat Voltex, 'n filiaal van die Bidvest-groep, verskeie verdagte betalings gedoen het aan die maatskappy Ntlokholo Investments.
Cassel Mokoena, hoofbeampte van die Gwede Mantashe-stigting, was 'n direkteur van Ntlokholo. Een van die kwessies wat die betalings verdag maak, is dat 'n betaling ter waarde van R935 000 aan die Gwede Mantashe-stigting as skenking gemaak is.
Sonkrag-waterverhitters in Mosselbaai. (Foto: Kevin Mileham)
"Nog 'n vertroebelende feit is dat RoyalMnandi Duduza, 'n ander Bidvest-filiaal, 'n tender van R600 miljoen ontvang het om spyseniering aan konstruksiewerkers by kragsentrales te verskaf. Mantashe se eggenote, Nolwandle, was 'n direkteur van RoyalMnandi," aldus Mileham.
Boonop maak Voltex in hofstukke daarop aanspraak dat die betalings aan Mokoena verband hou met die sonkrag-waterverhittersprojek. Maar volgens alle beskikbare bronne is die maatskappy aan wie die betalings gedoen is (Ntlokholo) nie betrokke by die sonkrag-waterverhittingsprojek nie.
"Al hierdie klaarblyklike toevallighede laat ernstige vrae ontstaan oor die man in wie se wentelbaan soveel vreemde dinge gebeur, naamlik min. Mantashe, nasionale voorsitter van die ANC.
"Pres. Ramaphosa behoort hom te verwyder uit die kabinet, en uit enige posisie waar hy 'n invloed oor belastingbetalersgeld kan uitoefen," het Mileham gesê.